
JAVASLAT
A Wekerle Sándor SZabadidő központ SportPÁLYÁjáN FELBONTOTT MŰFŰ értékesítése TÁRGYÁBAN

Mór Városi Önkormányzat 2013. évben részt vett a Magyar Labdarúgó Szövetség (a továbbiakban: MLSZ) Országos Pályaépítési Programján, és sikeres pályázatot nyújtott be a tulajdonában lévő Mór 4262/7 hrsz-ú ingatlanon egy nagyméretű 105x68 (111x72) méteres műfüves futballpálya kialakítására. Az MLSZ és az Önkormányzat között 15 éves határozott időre megkötött együttműködési megállapodás alapján a futballpálya 2013-2014. évben az MLSZ által megépítésre került. A pályaépítés ca. bruttó 150 MFt-os költségéhez az Önkormányzatnak 30% önrészt kellett biztosítania. További pályázati feltétel volt többek között, hogy az Önkormányzat vállalja az üzemeltetés teljes ideje alatt (legalább 15 év) a pálya működtetését, karbantartását, üzemeltetését, eszközpótlását és őrzés-védelmét. Ezen feladatokat az Önkormányzat a tulajdonában lévő MÓRI SZABADIDŐKÖZPONT Kft., valamint a Mór Városi Sportegyesület közreműködésével látja el.

Az MLSZ az önkormányzatokkal, sportegyesületekkel kötött együttműködési megállapodásokban rögzített pálya karbantartási és felújítási kötelezettség teljesítéséhez pályázati lehetőséggel nyújtott segítséget oly módon, hogy 10%-os önerő hozzáadásával lehetőséget biztosított a pálya felújítására a jogosult önkormányzatok és sportszervezetek számára. A pályázat zártkörű, a pályázó csak ugyanaz a szervezet lehet, amellyel az MLSZ a pályaépítésre vonatkozó megállapodást megkötötte. Az eljárást lezáró támogatói döntés eredményeként a felújítás teljes bruttó költségéhez 10%-os önerőt kellett biztosítania a pályázónak. A megállapodás 2024. december 10-én aláírásra került, a felújítás 2026. évben valósult meg. Az MLSZ által felújított műfüves pálya beruházás kivitelezését az Everling Kft. végezte, a műszaki átadásra 2026. július 23-án került sor.

A képviselő-testület állást foglalt arról, hogy a felbontott műfüvet nem szeretnék elszállíttatni a felújítást végző kivitelező céggel, hanem a helyszínen tartva értékesíteni szeretnék. A MÓRI SZABADIDŐKÖZPONT Kft. részéről felhasználási javaslat volt, hogy az egyik salakos pályának a felújítására lehetne a bontott anyagot felhasználni és egy műfüves kispályát létrehozni.

Az értékesítés előkészítése és a fenti igények megvizsgálása során több kivitelező céget megkerestünk a felbontott műfű sportpályán való újra felhasználása kapcsán. A megkeresett cégek mindegyike egyöntetűen a sportpályára való felhasználást nem tartotta megvalósíthatónak. Egyrészt azért, mert a 2 m széles és 5 m hosszú csíkokra (bontást végző vállalkozó tájékoztatása szerint +/- 10 cm) felvágott műfűsávok egymáshoz ragasztását nem tudják olyan minőségben elkészíteni, ami a sport célú igénybevételnek megfelelne, másrészt a pálya egyenetlen lenne a sűrű illesztések miatt.

A felbontott műfű 60 mm szálmagasságú, sűrű szövésű, 50 mm-es granulátummal feltöltve nem sportcélra továbbra is használható. A feltöltés lehet homok vagy homok és gumiőrlemény.

A felhasználhatósággal kapcsolatban az alábbi tájékoztatásokat kaptuk:
A MÓRI SZABADIDŐKÖZPONT Kft. tájékoztatása:
- lakossági igény, ami az ügyvezetőhöz érkezett: kb. 700-800 m2 
- futócsíkra történő felhasználást érdemes lenne átgondolni, mert a jelenlegi állapotában használhatatlan teljesen, kb. 1600 m2: 800 méter hosszú és 2 méter széles
- 1 vagy 2 kispálya méretűre lenne szükség, max. 2000 m2-re, de ha van máshova igény, akkor elég 1000 m2

EVERLING Kft:
„Köszönjük szépen a megkeresését.
A felszedett műfű eladási ára, amennyiben az nincsen tisztítva   – 300–400 Ft/m², kitisztított állapotban (nettó) 500–1500 Ft/m² között alakul. A többi kérdésére is hamarosan válaszolni fogunk”
„A bontott, használt műfű újbóli telepítését szakmai szempontból nem javasoljuk.
A műfű felszedése során az anyag szerkezete és hátoldali hordozórétege sérülhet, ami megnehezíti az újbóli, szakszerű telepítést. Különösen problémás lehet az illesztések megfelelő ragasztása, mivel nem garantálható a tartós és megfelelő szilárdságú kapcsolat.
Emellett a bontott műfű az újratelepítést követően idővel hullámosodhat, gyűrődhet, ami nemcsak esztétikai problémát jelenthet, hanem a pálya használhatóságát és biztonságát is kedvezőtlenül befolyásolhatja.
A használt műfű ugyanakkor bizonyos esetekben újrahasznosítható, például dekorációs célokra, kisebb zöldfelületek kialakítására, illetve megfelelő állapot és biztonsági feltételek esetén óvodai területeken is.

Mindezek alapján sportcélú felhasználásra új műfű telepítését javasoljuk.

Mellékelten küldjük az új műfűburkolattal történő kivitelezésre vonatkozó árajánlatunkat.

Amennyiben az ajánlattal kapcsolatban bármilyen kérdésed merülne fel, készséggel állunk rendelkezésedre.”

ARAVAPARK Kft.
„Köszönjük megkeresését társcégünk, a Grassland felé.
Sajnálom, hogy ma nem tudtam jó hírekkel szolgálni Önnek, de a letermelt MLSZ-OPP-ben épült műfüves pálya cseréje kapcsán Önöknél maradt műfű burkolat alapvetően veszélyes anyag, ipari hulladék.
Értékesítési lehetőségeik a kutyás agility sport, illetve a versenyló tartás irányában mutatkoznak, értéke a mostani állapotában a volt burkolatnak kb 500-700,- Ft/m2, de erősen limitált már a kereslet erre a típusú termékre.
Sport célra sajnos a letermelt műfű újra lerakása már nem lesz alkalmas, csak mintegy vastagított geotextíl szerepet tud betölteni.
A letermelt műfű ragasztása erősen limitált, hiba százaléka extrém magas, lévén az alapszövet hátának vulkanizálása már porózus, a ragasztást nem jól tartja, felületi egyenetlenségek kialakulása elkerülhetetlen, még egy jól előkészített altalaj esetén is.
Ha bármilyen kültéri sportpályával, játszótérrel kapcsolatos kérdése merülne fel a közeljövőben, örömmel állok rendelkezésére!”


A beérkezett tájékoztatások alapján a granulátummal feltöltött, tekercsekben tárolt bontott műfű becsült ára a szakkivitelező cégek tájékoztatása szerint nettó 300-700 Ft/m2 közötti. Amennyiben a granulátumot sikerül a műfűből eltávolítani, az értéke inkább a felső érték, amennyiben jelen állapotában granulátummal töltve értékesítjük, inkább az alsó érték.

[bookmark: _Hlk201241159]A 2013 12. 13-án a pálya műszaki átadása után - az Nemzetgazdasági Minisztérium által 2013. november 5. napján kiadott határozat szerint - a sportpálya Mór Városi Önkormányzat tulajdonába került, melyet 15 éves időtartamra az MLSZ ingyenes használatába adott. Így az Önkormányzat a megépítés pillanatában a törvény erejénél fogva szerezte meg a labdarúgó pálya tulajdonjogát.
A könyvekben a sportpályát ingatlan vagyonként kellett szerepeltetni, mint az ingatlan részét képző műtárgy, amortizációja is eszerint számolható. Ahhoz, hogy a felbontott műfű anyagot ingóságként / vagyonként hasznosítsuk, a pálya felújításakor keletkezett felbontott anyagot szükséges selejtezéssel kivezetni az ingatlan vagyonból. Így mint bontott anyag értékesíthetővé válik, mint „ingó vagyontárgy”. Ennek értéke meghatározható piaci gyakorlat vagy piaci igény alapján.


A Településfejlesztési Bizottság és Pénzügyi Bizottság véleményét a Képviselő-testület ülésén ismerteti.

A fentiekre tekintettel az alábbi határozat-tervezetet terjesztem a T. Képviselő-testület elé:


HATÁROZAT-TERVEZET


Mór Városi Önkormányzat Képviselő-testülete Pénzügyi Bizottsága a Mór 4262/7 hrsz-ú ingatlanon megépített MLSZ által a pályázati kiírásban meghatározott műszaki tartalommal történő felújítása során keletkezett felbontott műfüvet jelenlegi formájában (a tekercsek további darabolása nélkül, granulátummal, fehér csík festés előfordulhat) …… Ft+ÁFA / tekercs áron értékesíteni kívánja.

A Pénzügyi Bizottság felkéri a MÓR-HOLDING Kft-t, hogy a MÓRI SZABADIDŐKÖZPONT Kft. közreműködésével koordinálja és bonyolítsa le az értékesítést.


Határidő: 2027.10.28.
Felelős: ügyvezető(Városfejlesztési és -üzemeltetési Iroda)



Mór, 2026.10.22.



Dr. Taba Nikoletta
jegyző

